Waray-Waray News: Dugang pa nga mga negosyo gintagan duon ni PGMA
By Alice Nicart
Tacloban City (22 June) -- Pinanawagan ni Presidente Gloria Macapagal Arroyo an mga negosyante tikang ha langyaw ug dinhe ha aton dapit nga makig-usa ha goberno nga matukod in mas marig-on pa nga kabutang han nasud pinaagi hin dugang pa nga puhunan. Kun matuman daw ine mahimo nga makabtan han Pilipinas an ginhihingyap nga estado mahiupod han iba nga mayda “First World Economy Status”.
Ha iya pamulong didto han 2nd annual Philippine Investment Conference ha Shangri-La Mactan Resort and Spa, nagsiring an Presidente nga natatabo yana ha nasod an pag-ursa han ekonomiya ug ngani iya pa ginluwas nga dinhe ha nasod an gimamaupayi nga pagbutangan hin mga puhunan ug negosyo. Iya pa daw gud gin siring nga an pinaka halipot nga baton kon patiunan-o mapapadayon an nagtutubo nga ekonomiya in: pamuhunan, pamuhunan, pamuhunan (“invest, invest, invest”).
Nagsiring pa an Presidente nga ha pag-ursa han ekonomiya han nasod, dire daw ine magigin hinungdan han Administrasyon Arroyo hin pag hinay-hinay, ug lugod dodoblehon pa daw gud niya an iya mga paninguha abir mapasigi an kanan nasod mga kaupayan tubtob nga maabot ha kadayunan ine nga progreso.
Igin tag-usa pa daw han Presidente ha maabot 400 nga mga inbestor ug partisipantes han konperensya an plano han goberno may panuyo makabuhat an panginabuhi han kadam-an nga tawo.
Binaha na daw hin mga pagbabag-o ha panalapi ha nasod sugad han kaibani han kakutang han budget, an pag-umento han kolekta ha buhis, an karig-on han binalyuan han piso kontra dolyar, an makusog nga stock market, an pagkadatong han mga inbestor tikang ha langyaw, sais milyones nga dugang nga mga trabahoan, habobo nga porsyento han wara mga trabaho ug daw an habobo nga porsyento han kakablasan.
Labot daw hine, nalilipay daw hiya nga an Pinoy nga trabahante in kilalado ha bug-os nga kalibutan tungod han ira edukasyon, kamangka produktibo ug kamag-upay magyakan han English nga yinaknan.
Ha katapusan, gin-aghat han Presidente an mga membro han Euromoney Conference nga makig-usa ha pagbaba-o han Pilipinas ngadto ha pagigin riko nga nasud. (PIA-Eastern Samar)[top]
war_Latn eng_Latn war_Latn war_Latn war_Latn war_Latn war_Latn war_Latn war_Latn